Kristen Touborg (SF), 2007-05-02:
SF er glad for, at forslaget nu endelig er kommet.
Vi tror, at det vil få stor betydning for transport af dyr, at det her forslag bliver gennemført.
Forslaget er efter vores opfattelse blevet lidt for venligt mod erhvervet og har lidt for lidt vægt på dyrevelfærd, men det må vi jo så se om ikke vi er et flertal der vil forbedre.
Vi lægger op til et ændringsforslag; SF er med til det med tre plus et klip, og det synes jeg ville have været godt om vi havde kunnet enes med regeringen om.
Det kunne vi ikke.
Vi synes, at regeringen er for langmodig i forbindelse med at skride ind over for de brud, der bliver begået på loven.
Vi synes, at virksomheder skal kunne rammes, også med større sikkerhed, end der er lagt op til i lovforslaget.
Debatten, der har været her bl.a. mellem den konservative og den radikale ordfører, anser jeg lidt for at være en pseudodebat.
Jeg tror ikke, at det forslag, der ligger her, i særlig høj grad sikrer, at virksomhederne i tilstrækkelig grad bliver gjort ansvarlige for de ting, der måtte foregå.
Så efter SF’s opfattelse er der grund til, at vi under udvalgsarbejdet også ser, at der kommer noget med om det objektive ansvar.
Vi mener, det er vigtigt med præcise regler.
De er ikke præcise nok i dag på en række områder.
I dag er det sådan, at bevisførelsen ofte halter, nemlig fordi loven ikke er tilstrækkelig præcis og det er svært at bevise nøjagtigt, at transportøren har været i ond tro, når der sker noget.
Derfor er der mange tiltalefrafald.
Derfor mener vi bl.a., at læsseplanerne nøje skal præciseres, det skal de også af hensyn til chaufførernes retssikkerhed, fordi det nemlig vil hjælpe chaufførerne, hvis de ikke blot er fuldstændig sikre på antallet af svin, men også på den vægt, som svinene har.
Vi mener, at det er ret vigtigt, at det bliver nøje præciseret, i hvilket rum grisene er, og hvor mange grise der er i hvert rum.
For kontrolløren kan nemlig ikke, når der kommer en stikprøvekontrol, komme ind i lastvognen, men kun se på den udefra.
Derfor vil en stikprøvekontrol kun kunne blive virkelig effektiv, hvis det er sådan, at der står, præcis hvor mange kilo gris der er i hvert rum på lastvognen.
Det vil efter vores opfattelse være stærkt medvirkende til, at vi kunne gøre en bedre indsats, når der kommer stikprøvekontrol.
Mange af dem, der har brudt reglerne, har jo fremført over for pressen, at de sandelig ikke var klar over, at reglerne var sådan, og at det nok var, fordi de ikke var godt nok informeret.
Jeg mener, at der er tale om udflugter.
Specielt synes jeg, at det er pinligt, at landbrugets flagskib, SPF, er blevet grebet i ikke blot at have transporteret og brudt reglerne, men oven i købet også i at have anført, at de har fulgt reglerne, og dermed jo altså have snydt på vægten i allerhøjeste grad, må man sige.
Spørgsmålet for mig er i høj grad, om ikke det er sådan, at SPF jo i sagens natur må have snydt rigtig mange gange i virkeligheden på alle de langture, de har, for de giver jo en garanti for sundhed.
Dermed kan det vel vanskeligt tænkes, at de overhovedet kan læsse dyrene af undervejs.
Så det synes jeg måske er en ende, man bør kigge lidt nærmere på.
SF er som sagt glad for forslaget.
Vi synes, at det trænger til at blive tilrettet lidt, og så skal man nok få det igennem.